ET Euroopa Liidu Teataja C 209/19

16. aprillil 2008 esitatud hagi — Euroopa Ühenduste Komisjon versus Saksamaa Liitvabariik

(Kohtuasi C-160/08)

(2008/C 209/27)

Kohtumenetluse keel: saksa

Pooled

Hageja: Euroopa Ühenduste Komisjon (esindajad: M. Kellerbauer ja D. Kukovec)

Kostja: Saksamaa Liitvabariik

Hageja nõuded

— Tuvastada, et kuna Saksamaa Liitvabariik ei ole tulenevalt direktiivides 92/50/EMÜ (1) ja 2004/18/EÜ (2) sätestatud kohustustest ning lähtudes asutamisvabaduse ja teenuste osutamise vabaduse põhimõtetest (EÜ asutamislepingu artiklid 43 ja 49) avaldanud sõlmitud lepingute kohta teadet ega avaliku päästeteenuse valdkonnas teenuste riigihankelepingute kohta hanketeadet avaldanud ehk neid läbipaistvalt sõlminud, on Saksamaa Liitvabariik rikkunud nimetatud sätetest tulenevaid kohustusi;

— mõista kohtukulud välja Saksamaa Liitvabariigilt.

Väited ja peamised argumendid

Komisjon kinnitab, et mitmes kaebuses on juhitud tema tähelepanu teenuste riigihankelepingute sõlmimise praktika kohta avaliku päästeteenuse valdkonnas Saksamaal. Neis kaebustes väideti, et selles valdkonnas ei avaldata riigihankelepingute kohta üldjuhul hanketeadet ning neid lepinguid ei sõlmita läbipaistvalt. Kohalike ametivõimude kui avaliku päästeteenuse eest vastutavate organite poolt esitatud Euroopa üleste riigihangete üldiselt väike arv (13 hanketeadet kuue aasta jooksul, mille esitasid üksnes 11 rohkem kui 400-st Saksa maakonnast ja maakonna staatusega linnast) viitab komisjoni arvates Saksamaal laienenud praktikale mitte korraldada päästeteenuste riigihankeid kooskõlas Euroopa riigihanget puudutavate direktiivide ja ühenduse õigusest tulenevate aluspõhimõtetega. Lisaks on need lepingud sõlmitud, ilma et oleks võetud meetmeid vastava läbipaistvuse tagamiseks ning diskrimineerimise vältimiseks.

Saksamaa Liitvabariik on vastava riigihankepraktikaga rikkunud direktiividest 92/50/EMÜ ja 2004/18/EÜ tulenevaid kohustusi ning EÜ asutamislepingu artiklites 43 ja 49 sätestatud asutamisvabaduse ja teenuste osutamise vabaduse põhimõtteid, iseäranis neist põhimõtetest tulenevat diskrimineerimise keeldu.

Kohalikud ametivõimud kui avaliku päästeteenuse eest vastutavad organid vastavad tellija mõistele direktiivi 92/50/EMÜ artikli 1 punkti b ning direktiivi 2004/18/EÜ artikli 1 lõike 9 tähenduses. Samuti peaks olema üheselt selge, et avaliku päästeteenuse raames sõlmitavad lepingud kujutavad endast avalikke tasulisi lepinguid, mis kuuluvad nimetatud direktiivide reguleerimisalasse, ning ületavad selgelt direktiivide kohaldamiseks vajalikku piirmäära. Kõigist neist asjaoludest tuleneb, et kõnealused teenuste riigihankelepingud oleks tulnud sõlmida direktiivides sätestatud menetlust järgides ning kooskõlas võrdset kohtlemist ja mittediskrimineerimist reguleerivate, direktiivides asuvate üldsätetega.

Kuna käesolev asi puudutab ilmselgelt piire ületava huviga lepinguid, on hankelepingute läbipaistmatult sõlmimisega lisaks direktiividest 92/50/EMÜ ja 2004/18/EÜ tulenevatele kohustustele rikutud ka EÜ asutamislepingus sätestatud asutamisvabaduse ja teenuste osutamise vabaduse üldpõhimõtteid.

Päästeteenused, nagu ka transporditeenused ja meditsiiniteenused avaliku päästeteenuse raames ei allu EÜ asutamislepingu artiklis 45 koostoimes artikliga 55 sätestatud erisätetele, mille kohaselt ei kohaldata EÜ asutamislepingu peatüki asutamisvabaduse ja teenuste vaba liikumise kohta sätteid tegevuse puhul, mis selles liikmesriigis on kas või ajutiselt seotud avaliku võimu teostamisega. EÜ asutamislepingu artikli 45 erisäte, mida tuleb erandina põhivabadustest tõlgendada kitsalt, piirdub rangelt tegevusega, mis sellisena kujutab endast otsest ja spetsiifilist osalemist avaliku võimu teostamisel. Küsimusele, kas avalikku võimu teostatakse, ei tule vastata viitega kõnealuse tegevuse avalik-õiguslikule laadile, vaid pigem on otsustav võimalus kasutada kodaniku suhtes avalikku võimu ja sunnijõudu.

Komisjon on veendunud, et hankelepingute sõlmimise praktikat päästeteenuse valdkonnas saaks ka välismaiste teenuse osutajate osalemisel nii kujundada, et kogu riigis on tagatud kõikehõlmav, kiire ja kõrgekvaliteetne päästeteenus.

(1) EÜT L 209, lk 1; ELT eriväljaanne 06/01, lk 322.

(2) ELT L 134, lk 114; ELT eriväljaanne 06/07, lk 132.